Sklep III DoR 7/2014
Datum: 2014-02-12T01:00:00.000+01:00
ecli: ECLI:SI:VSRS:2014:III.DOR.7.2014
opravilna_stevilka_ii_stopnje: VSK Cpg 214/2013
sodisce: Vrhovno sodišče
oddelek: Gospodarski oddelek
podrocje: STEČAJNO PRAVO - CIVILNO PROCESNO PRAVO
institut: dopuščena revizija - izpodbijanje pravnih dejanj stečajnega dolžnika - pobot - asignacija

## Jedro

Revizija se dopusti glede vprašanja, ali je mogoče izpodbijati oziroma zahtevati razveljavitev učinkov sprejema pooblastila, če nakazilo ni bilo izvršeno do začetka stečajnega postopka oziroma je do izvršitve nakazila (poplačila) prišlo zaradi nastopa pravnih posledic začetka stečajnega postopka oziroma na podlagi zakonskih določb o pobotu 261. člena ZFPPIPP.

## Izrek

Revizija se dopusti glede vprašanja, ali je mogoče izpodbijati oziroma zahtevati razveljavitev učinkov sprejema pooblastila, če nakazilo ni bilo izvršeno do začetka stečajnega postopka oziroma je do izvršitve nakazila (poplačila) prišlo zaradi nastopa pravnih posledic začetka stečajnega postopka oziroma na podlagi zakonskih določb o pobotu 261. člena ZFPPIPP.

## Obrazložitev

1. Sodišče prve stopnje je v delu, pomembnem za odločitev o predlogu za dopustitev revizije, v razmerju med tožečo in toženo stranko razveljavilo učinke sprejema pooblastila, danega tožeči stranki (kot asignatu) s strani tožene stranke (kot asignata), da izpolni obveznost do družbe S. d.o.o. (kot asignatarja) v višini 41.911,91 EUR, ter učinek poplačila tožene stranke v višini 41.911,91 EUR, do katerega je prišlo na podlagi danega nakazila po asignacijski pogodbi z dne 15. 2. 2012, sklenjeni med tožečo in toženo stranko ter družbo S. d.o.o. Posledično je toženi stranki naložilo tudi plačilo pravdnih stroškov tožeče stranke.

2. Sodišče druge stopnje je pritožbo tožene stranke zavrnilo in v izpodbijanem delu potrdilo sodbo sodišča prve stopnje.

3. Vrhovno sodišče je ugotovilo, da glede vprašanja, opredeljenega v izreku tega sklepa, obstajajo pogoji za dopustitev revizije iz prvega odstavka 367.a člena Zakona o pravdnem postopku, zato je revizijo glede tega vprašanja dopustilo.